ન્યાયતંત્ર અને સરકાર વચ્ચેનો આ સંઘર્ષ હમણાંનો છે એવું માનવાની ભૂલ કરવા જેવી નથી. સર્વોચ્ચ અદાલતે જ્યારથી ન્યાયાધીશોની નિયુક્તિનો અધિકાર પોતાના હાથમાં લીધો છે ત્યારથી સરકારમાં અંદરખાને અસંતોષ પ્રવર્તતો રહ્યો છે. વર્તમાન સરકારમાં એ મુખર બન્યો તેનું કારણ એ છે કે ૨૦૧૪માં સરકારે પહેલી વાર બંધારણમાં સુધારો કરીને રાષ્ટ્રીય ન્યાયિક નિયુક્તિ પંચની રચનાની જોગવાઈ કરીને તેમાં બદલાવનો પ્રયાસ કર્યો, પરંતુ સર્વોચ્ચ અદાલતની બંધારણીય બેન્ચે ચાર વિરુદ્ધ એકની બહુમતીથી આ બંધારણ સુધારો અમાન્ય કરી દીધો. આ ઘટના પછી ન્યાયતંત્ર અને સરકાર વચ્ચે સંઘર્ષ ચાલતો હોવાનું સતત અનુભવાતું રહ્યું છે. બંધારણ દિવસની ઉજવણી જેવા પ્રસંગોએ એકબીજાને લક્ષ્મણરેખા દર્શાવવાના પ્રયાસ થાય ત્યારે દેશના લોકો પણ તેના સંકેતો સમજી જતા હોય છે. ન્યાયાધીશોની નિયુક્તિની બાબત કોઈને માટે પ્રતિષ્ઠાનો પ્રશ્ન બનવી ન જોઈએ. તેમાં માત્ર ને માત્ર દેશનાં અને ન્યાયતંત્રનાં હિતોને સર્વોચ્ચ માનીને નિર્ણય થવો જોઈએ